《寄范建康》
宋代·赵蕃

平生闻石湖，谓是千载人。
去年此何缘，乃获身造门。
公盖廊庙贵，我乃裋褐贫。
既以宾客见，复叨尊俎陈。
谈间必文字，愧我非比论。
虽知愧公厚，猥诵终惭新。
别来才一书，无使无由频。
河内闻发粟，原思阙周邻。
江东且云然，湖外将何因。
再拜谢洪乔，浮沉问水滨。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。